Градац

Градац е село во општина Метлика во областа Белa Краина во југисточна Словенија, близу до границата со Хрватска на реката Лахиња. Сега е вклучено во Статистичката област Југоисточна Словенија. Селото е најпознато по добро зачуваниот замок Градац.

 Заедница 
Градац има железничка станица, пошта, барови и кафулиња, и мал индустриски парк. Традиционално, многу занаетчии (каменорези, бравари, колари, ковачи и керамичари) и земјоделци живееле во селото.

Има и отворено спортско игралиште за ракомет, кошарка и фудбал. Се наоѓа до новата противпожарна станица, која била изградена во 1980-тите години. Мал аеродром, главно за глајдери и лесни авиони, се наоѓа во близина на Приложје. Овој аеродром бил првично изграден за време на Втората светска војна за да овозможи слетување на сојузнички авиони за евакуација на ранети војници и цивили и за доставување на друга хуманитарна помош како што се лекови.

 Историја 
 Средновековна историја 

 Замокот Градац  

Замокот Градац е замок со ров и се наоѓа на кривината на реката Лахиња. Прогласен е за национално културно наследство на Словенија.  Замокот Градац првпат се споменува во пишаните документи во 1228 година.

Островот на замокот е претежно покриен со голем ренесансен парк кој е запуштен и обраснат. Вклучува градина, остатоци од уличка и мавзолеј на последниот сопственик (по име Гусич), кој бил бизнисмен од Загреб. Има планови за реставрација на замокот и обновување на паркот. Општина Метлика го санирала покривот на замокот за да спречи понатамошно распаѓање на крајот на 1990-тите. Сепак, разговорите со потенцијалните инвеститори од Италија и Ирска биле неуспешни. 

Јавната дискусија за иднината на замокот повторно се интензивирала во 2006 година. Ова се случило кога се дискутирало за словенечката програма за регионален развој за југоисточна Словенија  и непосредно пред регионалните избори.

Од летото 2006 година, локалните жители започнале релативно успешна кампања за информирање на словенечката јавност за запуштениот замок и потенцијалот тој да служи како хотел со цел развој на туризмот во овој регион. Следејќи ги локалните иницијативи, поактивно се вклучиле општинските власти на Метлика и Министерството за култура во Љубљана. Во замокот се планира да се постави хотел.

Во март 2009 година, пратеничката Рената Брунсколе, која била и градоначалник на Метлика, ја прашала министерката за култура Мајда Ширца за владините планови за замокот.  Иако одговорот на министерот не бил охрабрувачки, Министерството за внатрешни работи го вклучило замокот во проектот Инвестирајте во словенечкиот туризам. 

 Втората светска војна 
На 18 јуни 1944 година во Градац е основан Словенечкиот Црвен крст. Воено училиште за партизански офицери се наоѓало во замокот за време на Втората светска војна помеѓу 1944 и 1945 година.

Градац бил бомбардиран попладнето на 30 јануари 1945 година. Очигледно Германското разузнавање открило дека голем број ранети чекале во селото за евакуација преку блиските партизански аеродроми Оток или Красинец. Во 16 часот тој ден шест-седум германски авиони фрлиле бомби врз центарот на Градац. Пет лица загинале, а осум се ранети. Новиот мост на Лахиња, две згради и пилата се целосно уништени. Четиринаесет други куќи биле сериозно оштетени. 

 Други историски градби 

Старата противпожарна станица се наоѓа веднаш на раскрсницата на патиштата кон Чрномељ и Семич. Новата противпожарна станица се наоѓа на крајот од селото на патот за Чрномељ. Тука има и фудбалско игралиште и игралиште за ракомет и кошарка. Во близина на старата противпожарна станица може да се забележи и стара вага за мерење на добитокот. Голем број згради се наведени како споменици на културно наследство од страна на словенечкото Министерство за култура. Тоа се:

 Баричинова куќа (Градац бр. 86). Куќата има катастарски распоред во облик на буква У. 
 Ханзелова куќа (Градац бр. 54). Старото скалиште било декорирано со голема слика на традиционална бела крањска носија. Оваа зграда моментално се реновира.  
 Мацеле (или Мазеле) куќа (Градац бр. 55). До 1980-тите, локалната пошта се наоѓала во оваа зграда. Словенечкиот Црвен Крст бил основан таму во 1944 година. Самата зграда потекнува од 1889 година.  
 Фарма Гроф

Заедницата изградила постројка за третман на отпадни води која сега е целосно функционална. Сите куќи сега се приклучени на канализациона мрежа.

Категорија:Координати на Википодатоците
Категорија:Населени места во Словенија